Tyd vir iets anders as ANC en DA | Netwerk24
Deur Peter J. Marais, Schoongezicht 06 Desember 2018 00:01
Dit is 'n plesier om op Johann Maarman se "Juju ritsel soos 'n ratelslang" (03.12) te reageer.
Maarman slaan die spyker op sy kop wanneer hy vra: "Wat kan Malema die land bied, anders as om te polariseer, want hy het absoluut niks wat hom kwalifiseer om eendag president van die land te wees nie."
Dit is juis die probleem. Niemand in die ANC, benewens Nelson Mandela, het tot dusver gekwalifiseer om president van 'n land soos Suid Afrika met sy geskiedenis van diepgewortelde rassepolarisasie te wees nie.
Ons het 'n oorvloed van magsugtige politieke toetreders wat optree soos kinders in 'n snoepwinkel en alles op een slag wil opeet sonder om daarvoor te wil betaal. En as die winkel leeg gesteel is, brand hulle dit af. Van nasiebou, verdraagsaamheid, beskerming van minderheidsregte en 'n strewe van "Suid Afrika eerste" is daar geen sprake nie.
Ons beleef tans, soos Madiba gewaarsku het, "die tirannie van die meerderheid''. En wat daartoe bydra is die SABC TV se gratis publisiteit van duisende rande aan die EFF om polarisasie verder aan te blaas. Van skerp vrae tydens onderhoude is daar geen sprake nie. Julius kan ure lank ononderbroke praat.
Dit lyk al hoe meer of die EFF net gestig was om van Jacob Zuma ontslae te raak, die jeug te radikaliseer en druk op die ANC te plaas om sosialisme te bevorder. Wie sit agter die EFF se opmars? Dit is die vraag,
Is dit nie miskien tyd dat ons na ander oplossings kyk as dit wat deur die DA en ANC aangebied word nie?